Pirkanmaan poliisi tutkii epäiltyä törkeää raiskausta, joka on tapahtunut Tamperetta pienemmällä paikkakunnalla Pirkanmaalla.

Sisä-Suomen poliisi epäilee vuonna 1994 syntynyttä miestä 10-vuotiaan tytön raiskauksesta. Mies on poliisin mukaan turvapaikanhakija.

Ensimmäisenä asiasta kertoi Aamulehti.

Epäilty teko on tapahtunut Pirkanmaalla lokakuussa kerrostalon pihalla Tamperetta pienemmällä paikkakunnalla, kertoo tapauksen tutkinnanjohtaja, rikoskomisario Hannu Kallioniemi.

Poliisin tietoon epäilty teko tuli joulukuun alussa.

– Menemättä yksityiskohtiin, tyttö on kertonut asiasta isälleen joulukuussa ja isä teki poliisille ilmoituksen. Tätä ennen hän oli kertonut asiasta kavereilleen ja asiaa miettinyt, Kallioniemi sanoo.

Rikoskomisarion mukaan epäilty ja uhri ovat tunteneet toisensa ennen teon tapahtuma-aikaa.

– Millä tavalla, sitä selvitetään edelleen, Kallioniemi selventää.

Epäilty on vangittu ennen joulua todennäköisin syin epäiltynä törkeästä raiskauksesta ja törkeästä lapsen seksuaalisesta hyväksikäytöstä, mutta hän kiistää rikoksen.

Kallioniemen mukaan näyttönä on ollut ensisijaisesti tytön kertomus tapahtuneesta, mutta tutkinnan aikana poliisi on saanut myös muuta näyttöä kertomuksen tueksi.

Kallioniemen mukaan esitutkinta on vielä kesken, mutta keskeiset kuulustelut jutussa on tehty.

– Päällisin puolin on näin. Joitain lausuntoja joudutaan vielä odottelemaan. Syytteen nostamisen päivämäärä on 10. helmikuuta, rikoskomisario sanoo.

EDIT: Juttua päivitetty kello 16.30. Lisätty tutkinnanjohtaja Hannu Kallioniemen kertomus asiasta.